KOMMISSIONENS BESLUTNING af 16. oktober 1998 om EF-tilskud til udryddelse af fårekopper i Grækenland (meddelt under nummer K(1998) 3118) (Kun den græske udgave er autentisk) (98/604/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning (EØF) 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 3, stk. 4, og

ud fra følgende betragtninger:

Kommissionen vedtog den 1. oktober 1997 beslutning 97/658/EF om EF-tilskud til udryddelse af fårekopper i Grækenland (3); dette EF-tilskud kunne ydes for udbrud af fårekopper, der blev indberettet i perioden november 1995 til december 1996;

der blev registreret nye udbrud af fårekopper i Grækenland i løbet af 1997; da denne sygdom udgør en alvorlig fare for EF's fåre- og gedebestand, vil det være hensigtsmæssigt at fortsætte udryddelsesforanstaltningerne, navnlig ved fastsættelse af et nyt EF-tilskud, der kan bidrage til at yde fåre- og gedeavlerne kompensation for de tab, de har lidt;

så snart forekomsten af fårekopper var blevet officielt bekræftet, gav de græske myndigheder meddelelse om, at de havde truffet passende foranstaltninger, herunder de foranstaltninger, der er anført i artikel 3, stk. 2, i beslutning 90/424/EØF, og i Rådets direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin (4), senest ændret ved akten vedrørende Østrigs, Finlands og Sveriges tiltrædelse;

betingelserne for at yde tilskud fra EF er opfyldt;

EF-tilskuddet vil blive udbetalt, når det er blevet fastslået, at foranstaltningerne er blevet iværksat, og at myndighederne har leveret alle de oplysninger, der er blevet anmodet om, inden for de fastsatte frister;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Grækenland kan få tilskud fra EF som følge af udbrud af fårekopper i 1997.

Artikel 2

1. Uden at dette berører den kontrol, der gennemføres, udbetales EF-tilskuddet mod forelæggelse af dokumentation.

2. Den i stk. 1 nævnte dokumentation skal omfatte:

a) en epidemiologisk rapport om hver bedrift, hvor der er foretaget slagtninger. Rapporten skal som minimum indeholde oplysninger om følgende:

i) smitteramte bedrifter

- beliggenhed og adresse

- dato for mistanke om sygdom og dato for bekræftelse

- antal slagtede og destruerede dyr, pr. art og kategori, samt slagte- og destruktionsdato

- slagte- og destruktionsmetode

- antallet og arten af prøver, der blev indsamlet og undersøgt på det tidspunkt, hvor der var mistanke om sygdommen; undersøgelsesresultater

- antallet og arten af prøver, der blev indsamlet og undersøgt på det tidspunkt, hvor de smitteramte bedrifter blev tømt; undersøgelsesresultater

- formodet smittekilde på basis af en afsluttet epidemiologisk undersøgelse

ii) kontaktbedrift

- som anført i nr. i), første, tredje og fjerde og sjette led

- den smitteramte bedrift (udbrud), med hvilken der muligvis eller rent faktisk har været kontakt; kontaktens art.

b) en finansieringsrapport med en oversigt over støttemodtagerne og deres adresse, antal slagtede dyr, pr. art og kategori, slagtedato, udbetalt beløb (uden moms) og datoen for udbetalingen.

Artikel 3

1. Betalingsanmodningen ledsaget af den i artikel 2 nævnte dokumentation forelægges for Kommissionen inden den 1. december 1998.

2. Kommissionen træffer afgørelse om tilskuddet inden den 15. april 1999. Den underretter inden den 1. maj 1999 medlemsstaterne i Den Stående Veterinærkomité om den afgørelse, der er truffet, med henblik på vurdering.

Artikel 4

1. Kommissionen kan i samarbejde med de nationale myndigheder foretage kontrol på stedet for at sikre sig, at foranstaltningerne er blevet gennemført og udgifterne afholdt.

Kommissionen underretter medlemsstaterne om resultatet af denne kontrol.

2. Artikel 8 og 9 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (5), finder tilsvarende anvendelse.

Artikel 5

Denne beslutning er rettet til Grækenland.

Udfærdiget i Bruxelles, den 16. oktober 1998.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 19.

(2) EFT L 168 af 2. 7. 1994, s. 31.

(3) EFT L 278 af 11. 10. 1997, s. 26.

(4) EFT L 62 af 15. 3. 1993, s. 69.

(5) EFT L 94 af 28. 4. 1970, s. 13.